VENDIM
Nr. 196, datë 15.8.2025

MBI DISA NDRYSHIME NË VENDIMIN E BORDIT TË ERE-s NR. 193, DATË 18.9.2024, “MBI LICENCIMIN E SHOQËRISË ‘HPG ENERGY’ SHPK NË VEPRIMTARINË E PRODHIMIT TË ENERGJISË ELEKTRIKE”

Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar; të nenit 113, të ligjit nr. 44/2015, “Kodi i Procedurave Administrative të Republikës së Shqipërisë”; si dhe të nenit 15, të “Rregullores për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.06.2016; Bordi i ERE-s, në mbledhjen e tij të datës 15.08.2025, mbasi shqyrtoi relacionin e përgatitur nga Drejtoria e Politikave të Burimeve të Rinovueshme, me nr. 2239/1 prot., datë 13.8.2025, “Mbi disa ndryshime në vendimin e Bordit të ERE-s nr. 193, datë 18.9.2024, ‘Mbi licencimin e shoqërisë ‘HPG Energy’ sh.p.k. në veprimtarinë e prodhimit të energjisë elektrike’”,
konstatoi se:
1. Të dhëna mbi shoqërinë “HPG Energy” sh.p.k.
- Bordi i ERE-s, me vendimin nr. 193, datë 18.9.2024, ka licencuar shoqërinë “HPG Energy” sh.p.k. në veprimtarinë e prodhimit të energjisë elektrike nga centrali fotovoltaik me kapacitet të instaluar 2 mw, në Njësinë Administrative Topojë, Bashkia Fier, për një afat 30-vjeçar.
- Në dispozitivin e këtij vendimi, ERE ka vendosur, ndër të tjera se shoqëria duhet të fillojë ushtrimin e aktivitetit të prodhimit të energjisë elektrike nga centrali fotovoltaik, jo më vonë se data 16.10.2024, si dhe shoqëria duhet të raportojë në ERE çdo 3 (tre) muaj, në lidhje me fillimin e punimeve për ndërtimin e centralit fotovoltaik dhe të dokumentojë fillimin e tyre brenda afatit të fundit të vlefshmërisë së VNM-së paraprake, pra brenda datës 18.7.2026, përndryshe duhet të depozitojë në ERE VNM-në paraprake të re.
 2. Korrespondenca dhe dokumentacioni i depozituar nga shoqëria
- Me shkresën nr. 28 prot., datë 30.7.2025, protokolluar në ERE me nr. 2239 prot., datë 30.7.2025, shoqëria “HPG Energy” sh.p.k. ka paraqitur kërkesën për ndryshimin e kushteve të licencës së miratuar me vendimin e Bordit të ERE-s nr. 193, datë 18.9.2024, duke kërkuar shtyrjen e afatit të përcaktuar në pikën 2 të këtij vendimi për fillimin e ushtrimit të aktivitetit të prodhimit të energjisë elektrike deri më datë 16.12.2025, për shkak të vonesave të krijuara nga zgjerimi i nënstacionit elektrik “Hoxharë e Re”, Topojë, Fier dhe zbardhjen e lejes së ndërtimit nga Agjencia e Zhvillimit të Territorit (AZHT), e lëshuar më datë 29.5.2025.
- Shoqëria ka njoftuar se punimet për ndërtimin e impiantit fotovoltaik kanë përfunduar më datë 18.7.2025 dhe se është në procesin e kolaudimit dhe testimit nga Ministria e Infrastrukturës dhe Energjisë (MIE) dhe Agjencia Kombëtare e Burimeve Natyrore (AKBN), si dhe në procesin e lidhjes së kontratës së shitblerjes së energjisë elektrike.
- Në mbështetje të kërkesës, shoqëria ka depozituar kopjen e lejes së ndërtimit të zbardhur nga AZHT-ja, si dhe njoftimet përkatëse të përfundimit të punimeve, të përcjella institucioneve përgjegjëse.
3. Analiza ligjore dhe vlerësimi
- Me shqyrtimin e kërkesës dhe dokumentacionit të paraqitur nga shoqëria “HPG Energy” sh.p.k., vlerësohet se kushti i përcaktuar në pikën 2, të vendimit të Bordit të ERE-s nr. 193, datë 18.9.2024, është vendosur mbi bazën e deklarimit të shoqërisë në aplikim dhe nuk rrjedh nga një afat ligjor apo kontraktual që mund të ketë përfunduar. Duke qenë se leja e ndërtimit është e vlefshme deri më 28.5.2026 dhe afati i vënies në punë të centralit fotovoltaik sipas kontratës me MIE-n nuk është tejkaluar, kërkesa e shoqërisë për shtyrjen e këtij afati deri më 16.12.2025 vlerësohet e bazuar dhe pika 2 duhet të ndryshohet në përputhje me këtë afat.
- Në kushtet kur shoqëria “HPG Energy” sh.p.k. ka përfunduar punimet për ndërtimin e centralit fotovoltaik, ka njoftuar organet kompetente për testimin dhe kolaudimin e veprës dhe është në pritje të përfundimit të këtij procesi, detyrimi i parashikuar në pikën 3, të vendimit të Bordit të ERE-s nr. 193, datë 18.9.2024, për raportim çdo 3 (tre) muaj mbi fillimin e punimeve ka humbur objektin. Si i tillë, ky kusht vlerësohet se duhet të ndryshohet duke përcaktuar detyrimin për depozitimin në ERE të dokumentacionit të testimit të veprës nga organet përkatëse brenda 60 (gjashtëdhjetë) ditëve nga fillimi i operimit, në përputhje me praktikat e vendimeve të ngjashme të Bordit të ERE-s.
4. Nevoja për ndryshimin e vendimit
- Në mbështetje të nenit 113, të ligjit nr. 44/2015, “Kodi i Procedurave Administrative të Republikës së Shqipërisë”, i cili parashikon se një akt administrativ mund të ndryshohet, shfuqizohet apo anulohet, kryesisht nga organi publik që ka kompetencë për ta nxjerrë atë, vlerësohet se pikat 2 dhe 3, të dispozitivit të vendimit të Bordit të ERE-s nr. 193, datë 18.9.2024, duhet të ndryshohen, pasi shoqëria “HPG Energy” sh.p.k. ka përmbushur kushtet përkatëse dhe afatet e reja duhet të reflektojnë situatën aktuale të realizimit të projektit.
- Për sa më sipër pika 2, e vendimit nr. 193/2024, vlerësohet të bëhet: “2. “Shoqëria duhet të fillojë ushtrimin e aktivitetit të prodhimit të energjisë elektrike nga centrali fotovoltaik, jo më vonë se data 16.12.2025”.
[bookmark: _GoBack]- Ndërsa pika 3, e vendimit nr. 193/2024, vlerësohet të bëhet: “3. Brenda 60 (gjashtëdhjetë) ditëve nga fillimi i operimit, shoqëria duhet të dokumentojë në ERE testimin e veprës.”.
- Me ndryshimin e pikave 2 dhe 3, të vendimit nr. 193/2024, dispozitat e tjera të këtij vendimi mbeten të pandryshuara.
Për gjithë sa më sipër, Bordi i ERE-s

VENDOSI:

1. Pika 2, e vendimit të Bordit të ERE-s nr. 193, datë 18.9.2024, ndryshon dhe bëhet:
“2. Shoqëria duhet të fillojë ushtrimin e aktivitetit të prodhimit të energjisë elektrike nga centrali fotovoltaik, jo më vonë se data 16.12.2025.”.
2. Pika 3, e vendimit të Bordit të ERE-s nr. 193, datë 18.9.2024, ndryshon dhe bëhet:
“3. Brenda 60 (gjashtëdhjetë) ditëve nga fillimi i operimit, shoqëria duhet të dokumentojë në ERE testimin e veprës.”.
3. Drejtoria e Politikave të Burimeve të Rinovueshme të njoftojë shoqërinë “HPG Energy” sh.p.k., Ministrinë e Infrastrukturës dhe Energjisë, “FTL” sh.a. dhe “OSSH” sh.a. për vendimin e Bordit të ERE-s.
Ky vendim hyn në fuqi menjëherë.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes dijeni, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

